Doložka finančných, ekonomických, environmentálnych vplyvov a vplyvov na zamestnanosť

1.	Odhad dopadov na verejné financie
Navrhovaný zákon, ktorým sa mení a dopĺňa zákon NR SR č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov určuje podmienky prístupu na železničnú dopravnú cestu, upravuje reguláciu železničnej dopravy, práva a povinnosti prevádzkovateľa dráhy a dopravcov. Prijatie návrhu zákona bude mať požiadavky na štátny rozpočet týkajúce sa zriadenia Úradu pre reguláciu železničnej dopravy, zabezpečenia finančných prostriedkov na výstavbu novej železničnej dopravnej cesty, podiele na jej obnove a modernizácii ako aj finančné prostriedky na zabezpečenie vyrovnaného hospodárenia prevádzkovateľa dráhy, čím sa zabezpečuje transpozícia Smernice 2001/14/ES. 
Zriadenie Úradu pre reguláciu železničnej dopravy (ďalej len „úrad“) od 1.1.2005 sa predpokladá predovšetkým využitím kapacít zamestnancov návrhom zákona rušeného Štátneho dráhového úradu (42), ktorí prejdú na úrad a nárastom zamestnancov v počte 35. Úrad bude s týmto počtom zamestnancov zabezpečovať niektoré činnosti Štátneho dráhového úradu (licenčné konanie), niektoré činnosti doteraz vykonávané MDPT SR (typové schvaľovanie dráhových vozidiel) a činnosti, ktoré úradu založil predkladaný zákon a ktoré vyplývajú z implementácie Smerníc Európskeho parlamentu a Rady. 
Na konštituovanie úradu sa predpokladajú v roku 2005 náklady celkom 101,944 mil. Sk. Čiastka v objeme 19,804 mil. Sk bola zohľadnená už pri tvorbe štátneho rozpočtu na rok 2005 (prostriedky určené pre ŠDÚ). Z dôvodu navýšenia počtu zamestnancov v roku 2005 a na zabezpečenie odporúčaní expertov EÚ – Twiningový projekt zabezpečiť sídlo tohoto úradu mimo sídla orgánov štátnej správy a mimo sídla subjektov, ktoré podliehajú režimu podľa zákona o dráhach sa požaduje v roku 2005 navýšenie čiastky na fungovanie úradu o 82,140 mil. Sk. Tieto finančné prostriedky zahŕňajú náklady na prevádzku v nových priestoroch, na mzdy a odvody a na dovybavenie pracovísk kancelárskym zariadením, výpočtovou technikou a mobilnými prostriedkami, pričom v rokoch 2006 a 2007 budú mať klesajúcu tendenciu.
Časť predpokladaných nákladov v jednotlivých rokoch bude krytá zo správnych poplatkov za úkony štátnej regulácie úradu (licencie) vo výške cca 12,6 mil. Sk a z pokút. 
S účinnosťou od 1.1.2006 návrh zákona mení doterajší systém úhrady strát z výkonov vo verejnom záujme ustanovením povinnosti štátu v zmluve o prevádzkovaní dráhy určiť spôsob zabezpečenia vyrovnaného hospodárenia prevádzkovateľa dráhy.
V roku 2004 bola uzatvorená zmluva o výkonoch vo verejnom záujme pri prevádzkovaní dráhy s ekonomicky oprávnenými nákladmi vo výške 10 820 742 000,- Sk, s výnosmi na využívanie železničnej dopravnej cesty a ostatnými výnosmi v celkovej výške 8 172 023 000,- Sk. Štát v súlade so zmluvou uhradí stratu vo výške 2 300 000 000,-Sk. Nekrytá strata vo výške 348 719 000,- Sk bude riešená mimo zmluvy o výkonoch vo verejnom záujme.
Na rok 2005 sa požaduje na financovanie prevádzky železničnej dopravnej cesty zo štátneho rozpočtu 2 800 000 000,- Sk pri zohľadnení inflácie za roky 2004 a 2005, daňovej reformy a výkonov na úrovni roku 2004. Týmto by sa mala zabezpečiť rovnováha medzi príjmami z  cien za použitie železničnej dopravnej cesty, zisku z iných komerčných aktivít a zo štátneho financovania na jednej strane a výdavkami na železničnú dopravnú cestu na druhej strane v súlade so Smernicou EU 2001/14/ES, článku 6 ods. 1.
Návrh zákona nezakladá iné navýšenie finančných prostriedkov zo štátneho rozpočtu na financovanie prevádzky železničnej dopravnej cesty.

2.	Odhad dopadov na obyvateľov, hospodárenie podnikateľskej sféry a iných právnických osôb
Úplná liberalizácia v oblasti železničnej dopravy predpokladá rozvoj podnikateľskej sféry v tejto oblasti na slovenskom trhu a v dôsledku toho pozitívne dopady na obyvateľstvo (lepší výber kvalitných a cenovo prijateľných služieb) a zvýšenie zamestnanosti.

3.	Odhad dopadov na životné prostredie
Návrh zákona, ktorým sa mení a dopĺňa zákon NR SR č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov nebude mať žiadny vplyv na životné prostredie.

4.	Odhad dopadov na zamestnanosť
Návrh zákona, ktorým sa mení a dopĺňa zákon NR SR č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov bude mať pozitívny vplyv na prírastok pracovných síl vytvorením úradu. Okrem toho sa predpokladá pozitívny vplyv na zamestnanosť v súkromnom sektore, najmä podporením súťaže vznikom nových konkurenčných subjektov a generovaním pracovných miest v existujúcich a novovznikajúcich podnikoch a taktiež zvýšením efektívnych investícií do rozvoja železničnej dopravnej cesty a služieb.